钦定古今图书集成/明伦汇编/氏族典/第092卷 > 《廖用贤尚友录》 > 于𬱖
## 钦定古今图书集成/明伦汇编/氏族典/第092卷 > 《廖用贤尚友录》 > 于𬱖

按《唐书于𬱖传》：“𬱖字允元，后周太师谨七世孙。荫补
千牛，调华阴尉，累劳迁侍御史，为吐蕃计会使，有专
对材，擢长安令、驾部郎中，出为湖州刺史。未几，改苏
州。为政有绩，然暴横少恩。俄迁大理卿，为陕虢观察
使。贞元十四年，拜山南东道节度使。是时吴少诚叛，
𬱖率兵自唐州战吴房朗山取之。于是请升襄州为”
大都督府，𢵧然有专汉南意。帝晚务姑息，累迁检校
尚书左仆射、同中书门下平章事，封燕国公。宪宗立，
权纲自出，𬱖稍惧，愿以子尚主，帝许之，遂入朝，拜司
空、同中书门下平章事。时宦者梁守谦幸于帝，有梁
正言者，与𬱖子敏善。敏因赂守谦，求𬱖出镇，久不报。
敏怒，诱正言家奴支解之。家童上变，诏捕𬱖吏送御
史狱。𬱖与诸子素服待罪建福门，贬为恩王傅。子敏
赐死，次子季友夺二官，正及方免官。久之，拜户部尚
书。又坐季友居丧荒宴，削金紫光禄大夫。明年，致仕。
宰司将以太子少保官之，帝改署宾客，郁郁不得意，
卒。赠太保、太常，谥曰“厉”，更赐谥曰“思。”